Az első sorozat a Gonzo Digimation készítésében jelent meg 2002-ben, miután a 2001. szeptember 11-i terrortámadások miatt el kellett csúsztatni a bemutatót. Magyarországon 2005-ben mutatta be az A+, és kiadásra került DVD-n is. A sztori alapját az első három light novel kötet adja. A történet főszereplője, Szagara Szószuke, a Mithril nevű antiterrorista szervezet őrmestere azt az utasítást kapja, hogy épüljön be egy japán középiskolába, és ott védelmezzen meg bárkitől egy diáklányt, bizonyos Csidori Kanamét. A katonaként szocializálódott fiú számára nehezen megy a beilleszkedés, de igyekszik küldetését lelkiismeretesen ellátni. Hamarosan kiderül, hogy a lány védelmére azért van szükség, mert különleges mentális képességekkel rendelkezik. A "Suttogókra", ahogy őket nevezik, több rossz szándékú szervezet is feni a fogát. Egy titokzatos erejű fegyver, a Lambda meghajtó birtokosa, Gauron is éppen ezen mesterkedik.